KIRJALLINEN KYSYMYS E-1146/01

esittäjä(t): Laura González Álvarez (GUE/NGL) komissiolle

(10. huhtikuuta 2001)

Aihe: Lanzaroten saaren (Kanarian saaret, Espanja) ympäristöä uhkaava tuho

Unesco on julistanut Kanarian saariin kuuluvan Lanzaroten saaren biosfäärin suojelualueeksi. Kanarian saarilta kotoisin oleva taiteilija César Manrique on myötävaikuttanut saaren luonnollisen, arkeologisen ympäristön ja maiseman suojelemiseen sitä uhkaavilta tuhoilta. Matkailusta johtuvan kovan paineen vuoksi nämä ympäristöltään ja kulttuuriltaan erittäin arvokkaat alueet ovat kuitenkin vaarassa tuhoutua.

Urheilusataman Marína del Rubicón rakentamisella Berrugon lahteen (Playa Blanca) on jo tuhottu osa Lanzaroten kuntaan kuuluvasta Yaizan ympäristöllisesti ja etnografisesti arvokkaasta alueesta. Vuorovesialue on matalaa hietikkoa ja särkkiä, ja ne muodostavat täydellisen ekosysteemin kalojen kutemiseen ja ravinnonsaantiin, mutta sinne on jo kaadettu tuhansia tonneja kiviä ja soraa ja suljettu pieni ranta, josta alueen pienet kalastusveneet lähtivät merelle kalastamaan. Alueen arkeologista ja historiallista perintöä on myös tuhoutunut.

Mitä toimia komissio aikoo toteuttaa sen takaamiseksi, että kyseisessä hankkeessa noudatetaan tiettyjen julkisten ja yksityisten hankkeiden ympäristövaikutusten arvioinnista annetun direktiivin 85/337/ETY(1) ja luontotyyppien sekä luonnonvaraisen eläimistön ja kasviston suojelusta annetun direktiivin 92/43/ETY(2) säännöksiä?

(1) EYVL L 175, 5.7.1985, s. 40.

(2) EYVL L 206, 22.7.1992, s. 7.

Margot Wallströmin komission puolesta antama vastaus

(14. kesäkuuta 2001)

On syytä mainita, että komissio ei ole tietoinen parlamentin jäsenen tässä kirjallisessa kysymyksessä mainitsemista asioista.

Kysyjän esittämien tietojen perusteella komissio on todennut, että Espanjan viranomaiset eivät ole luokitelleet Lanzaroten saarella sijaitsevaa aluetta, jolle kyseistä huvivenesatamaa ollaan rakentamassa,

luonnonvaraisten lintujen suojelusta 2 päivänä huhtikuuta 1979 annetun neuvoston direktiivin 79/409/ETY(1) 4 artiklassa tarkoitetuksi lintujen erityissuojelualueeksi. Kyse ei ole myöskään tiedeyhteisön mielestä lintujen kannalta merkittävästä alueesta vuonna 1998 tehdyn luettelon mukaan, jonka laativat kansalliset asiantuntijat ja Birdlife. Lisäksi alue ei ole Espanjan viranomaisten luettelossa ehdolla Natura 2000 -alueeksi. Viranomaiset toimittivat tämän luettelon luontotyyppien sekä luonnonvaraisen eläimistön ja kasviston suojelusta 21 päivänä toukokuuta 1992 annetun neuvoston direktiivin 92/43/ETY mukaisesti. Näiden seikkojen vuoksi tapaus kuuluu luonnonsuojelun näkökulmasta pelkästään Espanjan kansallisten ja alueellisten viranomaisten toimivaltaan.

Tiettyjen julkisten ja yksityisten hankkeiden ympäristövaikutusten arvioinnista 27 päivänä kesäkuuta 1985 annetun neuvoston direktiivin 85/337/ETY 2 artiklassa säädetään, että ennen luvan myöntämistä arvioidaan niiden hankkeiden vaikutukset, joilla etenkin laatunsa, kokonsa tai sijaintinsa vuoksi todennäköisesti on merkittäviä ympäristövaikutuksia.

Tämä ehto koskee direktiivin liitteissä I ja II lueteltuja hankkeita. Liitteessä II olevan 10 kohdan j alakohdassa mainitaan huvivenesatamien rakentaminen. Kyseisen direktiivin 4 artiklan 2 kohdan mukaan liitteessä II mainittuihin luokkiin kuuluvat hankkeet arvioidaan, jos jäsenvaltiot toteavat niiden laadun sitä vaativan.

On huomattava, että direktiivi 85/337/ETY on muutettu 3 päivänä maaliskuuta 1997 annetulla neuvoston direktiivillä 97/11/EY(2). Direktiivin 97/11/EY 3 artiklan 2 kohdassa kuitenkin säädetään, että jos lupahakemus jätetään toimivaltaiselle viranomaiselle ennen 14 päivää maaliskuuta 1999, direktiivin 85/337/ETY säännöksiä, sellaisina kuin ne olivat ennen näitä muutoksia, sovelletaan edelleen.

Komissio on pyytänyt Espanjan viranomaisilta huomioita parlamentin jäsenen tässä kirjallisessa kysymyksessä mainitsemista toimista, jotta varmistetaan, että tarkasteltavana olevassa tapauksessa noudatetaan sovellettavaa yhteisön oikeutta.

(1) EYVL L 103, 25.4.1979.

(2) EYVL L 73, 14.3.1997.